《新昌吟寄颖叔待制》
宋代·郭祥正

元祐丙寅冬，新昌有狂寇。名探其姓岑，厥初善巫咒。

南民欣尚鬼，来者争辐辏。经年惑群众，诡术遂潜构。

摧城止三阚，作蜂唯撒豆。竹竿变鎗旗，锐兵莫吾斗。

此事古未闻，造意无乃陋。蚩蚩彼何知，丁壮拥前后。

长驱向城郭，尘土翳白昼。刺史亟闭户，神理默垂祐。

城头无百兵，坐待五羊救。贼中众所见，戢戢罗甲胄。

须臾薄寒阴，冻立多僵仆。平明若鸟散，贼本未遑究。

权帅计仓卒，遣将速诛蹂。贪功恣杀戮，原野民血溜。

婴儿与妇女，屠割仅遗脰。传报及南昌，新帅若烟走。

入境亟止杀，渠恶用机购。逾旬果获探，腰斩馀悉宥。

朝廷方好仁，帅略寔能副。台章请褒赏，诏语优以懋。

抚绥聊借才，侍从尔来复。身居江湖上，名近日月右。

麟儿随飞龙，阴骘资贵富。彼美南山松，落落千丈秀。

终为廊庙器，未许连城售。吴毛持漕节，文彩烂锦绣。

发为新昌行，洪钟待谁扣。我将磨苍珉，为公悉镵镂。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。